text: morbær
  
  publiceret: 2023-03-29 13:43:25+02:00
  Morbær er en slægt i morbærfamilien med ca. 17 arter, som er naturligt udbredt i varme egne i Asien samt Nord-, Mellem- og Sydamerika. De dyrkede arter, er dog indført og forvildet mange steder i verden.
  De har hele eller lappede blade og er oftest løvfældende. Hanblomsterne sidder i raklelignende stande med hindeagtigt bloster. Hunblomsterne sidder i korte stande med kødet bloster, der ved modning indeholder de nøddeagtige frugter.
  Almindelig morbær (Morus nigra) er vidt udbredt i Europa og Asien og har siden oldtiden været dyrket i Mellemøsten og Middelhavslandene for frugternes skyld; i Danmark trives arten især på Bornholm.
  Hvid morbær (Morus alba) har siden oldtiden været dyrket i Kina. Bladene tjener som føde for silkeormen (Bombyx mori), og frugterne, der er lysere end hos almindelig morbær, kan spises.
  Af andre arter kan nævnes rød morbær (M. rubra), der forekommer fra Canada til Mexico; det er et mindre træ end de førnævnte med hvidfiltede blade og spiselige, mørkerøde frugter.
  To arter, som tidligere blev regnet til slægten morbær, har også en vis udnyttelse. Det gælder papirmorbær (Broussonetia papyrifera), som stammer fra bjergene i Asien og har spiselige frugter, samt Afromorus mesozygia, som et stort træ, der er vidt udbredt i tropisk Afrika; stammerne anvendes til tømmer.